Николай Озеров

Николай Озеров (орос. Никола́й Никола́евич О́зеров, 1922 оны 12-р сарын 11-нд Москва хотод төрж, 1997 оны 6-р сарын 2-нд Москвад нас барсан) — Зөвлөлтийн газрын теннисчин, жүжигчин, спортын тайлбарлагч. Зөвлөлт Оросын Ардын жүжигчин (1973). ЗХУ-ын Төрийн шагналтан (1982). ЗХУ-ын газрын тениссний 24 удаагийн аварга. 

 Намтар 
Тэрээр 1922 оны 12-р сарын 11-нд Москвад дуурийн дуучин Николай Озеровын гэр бүлд төрсөн. Ах Юрий Озеров нь хожим кино найруулагч болсон. Н.Озеров 19-р зууны хөгжмийн зохиолч Михаил Виноградовын ач хүү.

Николай Озеровын гэр бүл Москва хотын төв дэх Марксын гудамжинд амьдардаг байв. Тэдний амьдарч байсан байшинг Большой театраас улсын орон сууц болгон Озеровын ахад өгсөн.

1934 онд тэрээр залуучуудын теннисний Москвагийн аварга болсон. 1941 онд теннисний спортын мастер, 1947 онд ЗХУ-ын спортын гавьяат мастер цол хүртсэн байна.

1941 онд тэрээр ГИТИС-ийн жүжигчний ангид элсэн орж, 1945 онд төгсөөд Москвагийн урлагийн театрт (1945-1959) ажилд орж, 20 гаруй дүрд тоглосон.

1947 онд Бүх Холбооны Коммунист Намд (Большевикууд) элсэв.

1950 оны 8-р сарын 29-нд тэрээр Динамо - ЦСKA багуудын хөлбөмбөгийн тоглолтыг тайлбарлаж, спортын тайлбарлагчийн гараагаа эхлэв.

1950-1988 онд ЗХУ-ын Радио, телевизэд спортын тайлбарлагчаар ажилласан. Олимпын 15 наадам, шайбтай хоккейн дэлхийн аварга шалгаруулах 30, хөлбөмбөгийн дэлхийн аварга шалгаруулах 8, Европын хөл бөмбөгийн аварга шалгаруулах 6 тэмцээнийг тайлбарлаж, нийт 49 оронд тайлбарлагчаар ажилласан. 1980-аад оны эхэн үеэс Н.Озеров том тэмцээнүүдийг тайлбарлахаа больсон бөгөөд түүний сүүлчийн тайлбарласан тэмцээн бол 1986 оны Хөлбөмбөгийн дэлхийн аварга шалгаруулах тэмцээн байсан юм.

1973 онд тэрээр ЗСБНХОУ-ын Ардын жүжигчин цол хүртжээ.

1980-аад оны сүүлээр тэрээр "Спартак" спортын нийгэмлэгийн даргаар сонгогдсон юм.  

Николай Озеров 1997 оны 6-р сарын 2-нд 75 насандаа таалал төгссөн байна.

Ангилал:ЗХУ-ын теннисчин
Ангилал:ЗХУ-ын спортын тайлбарлагч
Ангилал:ЗХУ-ын жүжигчин
Ангилал:Москвагийн хүн
Ангилал:Оросууд
Ангилал:1922 онд төрсөн
Ангилал:1997 онд өнгөрсөн